ቦርዱ  መጪውን  ምርጫ  ስኬታማ  ለማድረግ ውጤታማ ሥራዎችን  ሲያከናውን መቆየቱን አስታወቀ
በመጪው ግንቦት 16  የሚካሄደውን 5ኛ ዙር ጠቅላላ ምርጫ  በስኬት  እንዲጠናቀቅ  ለማድረግ  የተለያዩ ውጤታማ ሥራዎችን ሲያከናውን መቆየቱን  የኢትዮጵያ  ብሔራዊ  ምርጫ  ቦርድ  አስታወቀ ።የቦርዱ ምክትል ሰብሳቢ ዶክተር አዲሱ ገብረግዚአብሄር ለዋልታ እንደገለጹት 5ኛው ዙር ጠቅላላ ምርጫው በስኬት እንዲጠናቀቅ ለማድረግ ቦርዱ ዓመታዊ ዕቅድ አውጥቶ የተግባር እንቅስቃሴ ሲያደርግ ቆይቷል ብለዋል ።ቦርዱ ከምርጫው ሰላማዊ፤ ዴሞክራሲያዊ፤ ፍትሃዊና በህዝብ ዘንድ ተዓማኒ እንዲሆን ለማድረግ ከበርካታ የባለድርሻ አካላት ከሆኑት የተወዳዳሪ ፖለቲካ ፓርቲዎች፤ ሲቪክ ማህበራት፤ የተለያዩ ባለሙያዎች፤ የሃይማኖት ተቋማት፤ የምርጫ አስፈጻሚዎችና የተለያዩ የህብረተሰብ ክፍሎችን ከምርጫ ጋር በተያያዙ ጉዳዮች ላይ የግንዛቤ ማስጨበጫ ሥልጠናዎች ሲሰጥ ቆይቷል ብለዋል ።ቦርዱ የተለያዩ መድረኮችን ለተወዳዳሪ የፖለቲካ ፓርቲዎች በመፍጠር ውይይቶች ማካሄዱን  የጠቀሱት ዶክተር  አዲሱ ህብረተሰቡ በዕውቀት ላይ የተመሠረተ ድምጽ እንዲሠጥ  ጉልህ  አስተዋጽኦ  ይኖረዋል  ብለዋል ።በአሁኑ ወቅት የተወዳዳሪ  የፖለቲካ ፓርቲዎች የሚያካሄዱት   ቅስቀሳ  እየተጠናቀቀ  ይገኛል ያሉት ዶክተር አዲሱ ፓርቲዎቹ የፖለቲካ አማራጮቻቸውን ህዝብ ድረስ  ወርደው  እያቀረቡ መሆናቸውን አስረድተዋል ።በምርጫው ሂደት በመኢአድና በአንድነት የፖለቲካ ፓርቲዎች መካከል የተፈጠረውን አለመግባባት እና የሰማያዊ ፓርቲ ጋር የነበረው ህግን አክብሮ ያለመንቀሳቀስ ጉዳይ ለቦርዱ ሥራ ፈታኝ እንደነበር አብራርተዋል ።      በመጪው  ምርጫ  ተወዳዳሪ ከሆኑት አንዱ የሆነው የሰማያዊ ፓርቲ በቅድሚያ የዘጠኝ የፖለቲካ ፓርቲዎች ትብብር  በሚል የራሱን የፓርቲዎች ቡድን  በህገ ወጥ  መልኩ ለማቋቋም ጥረት ሲያደረግ መቆየቱን  የገለጹት  ዶክተር አዲሱ ከዚህ በተጨማሪ የፖለቲካ ፓርቲዎችን የስነ ምግባር ደንብ በመጣስ በተለያዩ አካባቢዎች እንቅስቃሴዎችን በማካሄዱ ቦርዱ ማስጠንቀቂያ ተሠጥቶታል ብለዋል ።አብዛኛዎቹ  የፖለቲካ  ፓርቲዎች  የምርጫ ስነ ምግባሩን ጠብቀው በመንቀሳቀስ ረገድ እያደረጉት ያለው ተሳትፎ  የሚደነቅ  መሆኑንና  ከወትሮው የተለየ  መሆኑን የጠቆሙት ዶክተር አዲሱ  ህብረተሰቡ ምርጫው  ሰላማዊ፤ ዴሞክራሲያዊና እንዲሁም  ከህውከትና ብጥብጥ  የጸዳ እንዲሆን የሚፈልግ በመሆኑ  የህብረተሰቡ ፍላጎት እንዲከበር  ዶክተር አዲሱ ጥሪ አቅርበዋል።ግንቦት 16/2007 የሚካሄደው 5ኛው ዙር ጠቅላላ ምርጫ ከ36ነጥብ8 ሚሊየን በላይ ህዝብ ካርዱን በመውሰዱ 45 ሺ202 የምርጫ ጣቢያዎች ድምጹን ይሰጣል ተብሎ ይጠበቃል።